钦定古今图书集成/明伦汇编/氏族典/第052卷 > 《廖用贤尚友录》 > 韦粲
## 钦定古今图书集成/明伦汇编/氏族典/第052卷 > 《廖用贤尚友录》 > 韦粲

按《梁书韦粲传》，“粲字长蒨，叡之孙，放之子也。有父风，
好学仗气，身长八尺，容貌甚伟。初为云麾晋安王行
参军，俄署法曹，迁外兵参军，兼中兵。及王迁镇雍州，
随转记室。王立为皇太子，粲迁步兵校尉，入为东宫
领直，丁父忧去职。寻起为招远将军，复为领直。服阕，
袭爵永昌县侯，除安西湘东王谘议，累迁太子仆、左”
卫率。中大同十一年，迁通直散骑常侍，未拜，出为持
节、督衡州诸军事、安远将军、衡州刺史。太清二年，征
为散骑常侍。粲还至庐陵，闻侯景作逆，便简阅部下，
得精卒五千，马百匹，倍道赴援。粲外弟司州刺史柳
仲礼，亦帅步骑万馀人至横江。粲建议推仲礼为大
都督，进军新亭。贼列阵于中兴寺，相持至晚，各解归。
是夜，仲礼入粲营，部分众军，旦日将战，诸将各有据
守，令粲顿青塘，粲帅所部水陆俱进，时值昏雾，军人
迷失道，比及青塘，夜已过半，垒栅至晓未合。景登禅
灵寺门阁，望粲营未立，便率锐卒来攻。粲令军主郑
逸逆击之。逸败，贼乘胜入营，左右牵粲避贼，粲不动，
犹叱子弟力战，兵死略尽，遂见害，时年五十四。太宗
闻之，流涕曰：“社稷所寄，惟在韦公，如何不幸先死行
阵。”诏赠护军将军。世祖平侯景，追谥曰忠贞。